احنا الجنود زى الاسود

من رواية "الهلال"
 كلمات الأغنية 
الجنود : احنا الجنود زى الاسود نموت ولانبعش الوطن

بالروح نجود بالسيف نسود على العدا طول الزمن

الحرب ديننا وطبعنا والسيف ابونا وامنا

نحفظ كرامة شعبنا بعمرنا بدمنا

صوت السلاح يوم الكفاح فى عرفنا فى سمعنا حلو النغم

لازم نعيش طول عمرنا فى ارضنا احرار ورافعين العلم

مصر:

يا جنود البلاد انتوا ابطال الشريعة

التاريخ شاهد عليكوا حاسبوا لتضيع الوديعة

الجنود:

اطمئنوا اطمئنوا احنا م الموت لا نبالي مهما كان الموت فظيع

كل شىء عزيز وغالي غير شرفنا يضيع يضيع

المجندات:

الله على سير الجيوش وقت الهجوم على العدا

يستقبلوا الموت مايهابوش ولا يخافوش من الردا

الجنود:

وبعد انتصارنا نعود للخيام امامنا البروجي بيضرب سلام

نلاقي الصحيح يواسي الجريح ويغسل جروحه بدمعه الصبيب

ويبني الشديد ضريح الشهيد ويرثي القريب اخوه الغريب

الممرضات:

يااخواننا إن كنا ستات لابد ننفع ممرضات

نداويهم نواسيهم نسهر ع الجرحي فيهم

الشرقيات لولا العادات كانم يفوقوا الغربية فى المدنية والواجبات

الجنود:

حفظ الشرف ده ارثنا الى الخلف من بعدنا

نشبع نجوع مايهمناش والموت كمان مايخوفناش

يهون علينا عمرنا تحت اللواء وقت الدفاع

نموت ونهتف كلنا يحي الوطن من غير نزاع

احنا رجال احنا رجال ابطال مانعرفش الكسل

بالاتحاد نحمي البلاد بالاتحاد نحمي البلاد

فاليحي قائدنا البطل يايعيش يعيش يعيش

تصنيف:اغانى باللغه المصريه
تصنيف:اغانى سيد درويش
تصنيف:كلمات اغانى